રે સ્નેહ વશ થઈ શામળિયો
રે સ્નેહ વશ થઈ શામળિયો,
કહે છે પ્રાણજીવન પાતળિયો... રે સ્નેહ.. ટેક

રે રચના બ્રહ્માંડુંની રચાયે,
 રે સગુણ સ્વરૂપ અક્ષર થાયે;
  જેને વેદ જય જયકારી ગાયે... રે સ્નેહ.. ૧

રે મહા વિષ્ણુ આદિ અનંત કોટી,
 રે ધરી દેહ મહાકૃતિ મોટી;
  રહે અક્ષર રોમમાંહી લોટી... રે સ્નેહ.. ૨

રે એમાં રહે સહુ લય પામી,
 રે અક્ષર અનંત કળા(ના) સ્વામી;
  કા'વે પોતે નિર્ગુણ બહુ નામી... રે સ્નેહ.. ૩

રે જેમ અક્ષરમાં હું રહું છું,
 રે તે સમજાવીને કહું છું;
  સુણો એક દ્રષ્ટાંત દઉં છું... રે સ્નેહ.. ૪

રે શબ્દ બોલે નભમાં રહીને,
 રે એક અનેક રૂપે થઈને;
  સમજાવે વા'લો પ્રેમસખીનો કહીને... રે સ્નેહ.. ૫

પ્રેમાનંદ સ્વામી
ભક્તિપદ